tartuNLP/wikipedia-smugri-20251201 huggingface dataset:
Kirkkokatu (Joensuu)

Kirkkokatu on Joensuun keskustan katu. Sen eteläpäässä päässä on Joensuun luterilainen kirkko ja pohjoispäässä ortodoksinen Pyhän Nikolaoksen kirkko. Kirkkokatu on noin kilometrin pituinen bulevardi, jota reunustavat koivurivistöt. Kadun nimi oli vuoteen 1917 Nikolainkatu.
Kadun varrella on itäpuolella (luterilaisen kirkon päästä alkaen):
Kadun varrella on länsipuolella:
Suurin osa kadunvarren taloista on asuinkerrostaloja. Liiketaloja on kadun keskivaiheilla. Omakotitaloja on kaksi.
Poikkikatuja ovat etelästä lueteltuna Papinkatu, Kalastajankatu, Malmikatu, Suvantokatu, Koskikatu, Siltakatu, Niskakatu, Yläsatamakatu, Sairaalakatu.
Ensimmäisen asfalttipäällysteen Kirkkokatu (välillä Koskikatu-Niskakatu) sai vuonna 1960. 
Puistot.
Kadun molemmissa päissä on suuret kirkkopuistot. Keskivaiheilla on pieni Keskuspuisto.
Liikennevalot.
Kirkkokadun ainoat liikennevalot ovat Suvantokadun risteyksessä. Siltakatu, Suvantokatu ja Yläsatamakatu ovat etuajo-oikeutettuja Kirkkokatuun nähden.
Työvälinevalmistaja

Työvälinevalmistaja (engl. tool and die maker) on kone- ja metallialan perustutkinto. Työvälinevalmistajat suunnittelevat sekä rakentavat, tuotantovälineitä, erikoistyökaluja ja koneita, kuten muotteja, leikkaimia ja puristimia. 
Usein valmistettavat tuotantovälineet ovat monimutkaisia yksittäiskappaleita. Työvälinevalmistaja käyttää niiden tekemiseen mm. työstökeskuksia, sorveja ja jyrsinkoneita. Tutkinnon suorittaja tietää erilaisten työstömenetelmien vahvuudet, osaa tulkita 
työpiirustusta ja sen avulla luo suunnitelman, jota hyödyntäen valmistaa tuotantovälineen.
Työvälinevalmistajat sijoittuvat työelämässä työvälinealan yrityksiin sekä metalli- ja muoviteollisuuden työkaluosastoille.
Muovi, sähkö-, elektroniikka- ja autoteollisuus sekä terveydenhoitoala ovat suurimpia tuotantovälineiden käyttäjiä.
Swordfishtrombones

Swordfishtrombones on Tom Waitsin vuonna 1983 julkaistu musiikkialbumi. Se oli ensimmäinen Waitsin itse tuottama levy (Kathleen Brennan toimi apulaistuottajana), ja selvä suunnan muutos aiempaan tuotantoon verrattuna. 
Waits äänitti sen alkuaan Asylum Recordsille, joka ei kuitenkaan suostunut julkaisemaan sitä, eikä myöskään uusimaan Waitsin levytyssopimusta. Tom Waits allekirjoitti uuden levytysopimuksen Island Recordsin kanssa, joka myös osti "Swordfishtrombonesin" oikeudet itselleen ja julkaisi levyn. Levyllä oleva "Johnsburg Illinois" -kappale on omistettu Kathleen Brennanille.
Kappaleet.
Kaikki kappaleet Tom Waitsin kirjoittamia.
Pekka Löyttyniemi

Pekka Johannes Löyttyniemi (s. 8. elokuuta 1932 Janakkala) on suomalainen poliitikko ja kaupunkineuvos. Hän toimi kokoomuksen kansanedustajana vuosina 1979–1985. Vuonna 1985 Löyttyniemi siirtyi Espoon kaupunginjohtajaksi. Hän toimi tehtävässä vuoteen 1995.
Koulutukseltaan Löyttyniemi on diplomi-insinööri ja varatuomari. Hän työskenteli Helsingin kaupungin rakennustarkastusviraston rakennusinsinöörinä vuosina 1957–1961, Helsingin Sato Oy:n teknisenä johtajana vuosina 1961–1965, Helsingin kaupungin asuntotuotantotoimiston päällikkönä vuosina 1965–1972 sekä Vuokra-asuntojen tuotanto ja rahoitus Oy:n (VATRO) toimitusjohtajana vuosina 1972–1984. Eduskunnassa Löyttyniemi toimi suuren valiokunnan ja laki- ja talousvaliokunnan jäsenenä, Suomen Pankin varatilintarkastajana sekä vuosina 1983–1984 perustuslakivaliokunnan puheenjohtajana. Presidentin valitsijamiehenä Löyttyniemi oli vuoden 1982 presidentinvaalissa. Hänellä on ollut useita luottamustehtäviä kunnallisella, seurakunnallisella ja yksityisellä sektorilla. 
Löyttyniemi on naimisissa ja hänellä on kolme lasta. Sotilasarvoltaan hän on reservin luutnantti. Pekka Löyttyniemi syntyi kauppias Aarne Löyttynimen ja Aino Ester Seppälän perheeseen, hänen veljiään ovat kaupunkineuvos Heikki Löyttyniemi (1928–2014) ja järjestöjohtaja Veikko Löyttyniemi (s. 1938).
Luettelo Venäjän liittovaltiosubjektien lipuista

Tämä on Luettelo Venäjän liittovaltiosubjektien lipuista.
Alueet.
Pihkovan alueella ei ole lippua.
Siikasaari (Päijänne)

Siikasaari on Päijänteen saari Keski-Suomessa Jyväskylässä ja se sijaitsee Pohjois-Päijänteellä Vuoritsalon itäpuolella.
Maantietoa.
Saari on 1,8 kilometriä pitkä, 700 metriä leveä ja sen pinta-ala on 78,9 hehtaaria . Se sijaitsee Vuoritsalon itäpuolisessa salmessa, jonka keskellä Siikasaari on. Vuoritsalon puolelle jää Ruokosalmi ja itäpuolelle Siikasalmi. Ruokosalmi on mantereen puolella ja se on 130–260 metriä leveä kun Siikasalmi on vastaavasti 100–300 metriä leveä. Siikasaaren pohjoispään niemi Sorrinpää kääntää Siikasalmen suun kohti Kylmälahtea. Saaren pohjoiskärjestä on 300 metriä Haapaniemeen. Siikasaaren ja Haapaniemen välistä kulkee vesiväylä.
Saaren huippu sijaitsee saaren pohjoisosassa noin 135 metriä merenpinnan yläpuolella ja se kohoaa 57 metrin korkeuteen Päijänteen vedenpinnasta, joka on 78,3 metriä mpy. Saaren pinnanmuodot ovat eteläosissa alavat ja pohjoisosassa korkeat. Mäen etelärinteillä on kalliomaastoa.
Saaressa on ollut Siikasaaren maatila, jonka maa-alueesta on lohkottu pieniä tontteja. Niille on rakennettu lähes 20 vapaa-ajan asuntoa. Koska saarelle ei tule tietä, liikkuvat asukkaat veneillä. Saaren ylittää Hämeenlahdelta saarien yli kulkeva korkeajännitelinja, joka haarautuu saarella pohjoiseen ja itään päin kulkeviksi linjoiksi.
Luontoarvoja.
Saarella on kaksi pienialaista luonnonsuojelualuetta sen pohjoisosan länsirinteillä.
Historiaa.
Siikasaaressa on vuonna 1900 rakennettu huvila. Saari kuului ennen kuntainliitosta Jyväskylän maalaiskuntaan.
Brianna Glenn

Brianna Glenn (s. 18. huhtikuuta 1980 Santa Ana, Kalifornia) on yhdysvaltalainen pituushyppääjä. Glenn voitti vuonna 2002 maansa mestaruuden pituushypyssä tuloksella 646 cm. Hänen ennätyksensä on 16. kesäkuuta 2011 Chula Vistassa hypätty 687 cm.
Yhdysvaltain mestaruuskisoissa Glenn on vuoden 2002 mestaruutensa lisäksi ollut pituushypyssä hopealla 2009 tuloksella 682 cm (tuulta +3,5 m/s) sekä pronssilla 2001, 2005 ja 2010 ennätyksellään 681 cm. Yleisurheilun maailmancupissa 2002 Madridissa Glenn sijoittui yhdeksänneksi ja seitsemänneksi. Berliinin MM-kisoissa 2009 hän oli yhdeksäs ja Dohan sisäratojen MM-kisoissa 2010 hän karsiutui. 
Glennin ennätys 100 metrin juoksussa on Indianapolisissa 21. kesäkuuta 2007 juostu 11,10 sekuntia.
Hurricane (Bob Dylanin kappale)

Hurricane on muusikko Bob Dylanin säveltämä ja sanoittama protestilaulu ja syytös Yhdysvaltojen oikeusjärjestelmää kohtaan. Se on yksi hänen harvoista protestikappaleistaan 1970-luvulla ja myös harvinaisen pitkä (noin 8 minuuttia).
Dylan julkaisi kappaleen vuonna 1975 albumillaan "Desire". "Hurricane" on albumin ensimmäinen ja ylivoimaisesti tunnetuin kappale.
Kappaleessa Dylan laulaa nyrkkeilijä Rubin ”Hurricane” Carterin saamasta, rasismiin ja salailuun perustuneesta vankeusrangaistuksesta, joka langetettiin hänelle vuonna 1966.
Laulu kuullaan Rubin Carterista kertovan vuoden 1999 "Hurricane"-elokuvan soundtrackilla.
Wienin poikakuoro

Wienin poikakuoro () on itävaltalainen poikakuoro, joka on perustettu vuonna 1498. Se on yksi tunnetuimpia poikakuoroja koko maailmassa. Kuoro on tehnyt vuosisatojen ajan yhteistyötä monien säveltäjien kanssa, joita ovat esimerkiksi Mozart, Caldara, Salieri, Heinrich Isaac, Hofhaimer, Biber, Fux, Gluck ja Bruckner.
Pojat käyttävät esiintyessään kuuluisia matruusin univormujaan.
Libres como el Viento

Libres como el Viento on Pilar Romeon kirjoittama venezuelalainen telenovela, jonka Radio Caracas Televisión eli RCTV tuottaa ja esittää. Ensiesityksensä telenovela saa kanavalla 24.8.2009 kello 21.30. Pääosissa nähdään Jonathan Montenegro sekä Laura Chimaras, jolle pääsankarittaren osa on ensimmäinen.
Libres como el Viento pohjautuu Rómulo Gallegosin vuoden 1952 romaaniin "La brizna de paja en el viento". Libres como el Vientoa edelsi RCTV:llä telenovela Calle luna, Calle sol, joka tulee päätökseensä pian Libres como el Vienton alkamisen jälkeen.
Juoni.
Libres como el Viento (vapaa suom. Vapaita kuin tuuli) on tarina vapaudesta, toivosta ja tähtiin kirjoitetusta rakkaudesta, joka kohtaa kuitenkin matkallaan monia ongelmia.
Fabiola Azcárate Martínez, lempinimeltään La Muñeca, on nuorin viidestä sisaruksesta, joka lähetetään isänsä kuoleman jälkeen opiskelemaan ulkomaille. Kuitenkin muistot, selvittämättömät kiistelyt ja suuri rakkaus pakottavat hänet palaamaan takaisin kotikaupunkiinsa Caracasiin. Siellä hän kohtaa jälleen nuoruudenrakkautensa Miguel Ángelin. Miguel Ángelista on kasvanut aikuinen mies, mutta hän ei ole silti, kolmen vuoden jälkeenkään, unohtanut La Muñecaa eikä heidän rakkauttaan. Silti miehen entinen tyttöystävä Tibizay tappelee tämän rakkaudesta kynsin ja hampain.
Fabiolan ja Miguel Ángelin monimutkaista suhdetta varjostavat kilpakosijoiden lisäksi yliopistolla tapahtuvat kapinat vapaudesta ja tasa-arvosta. Yliopisto onkin yksi telenovelan keskeisimmistä tapahtumapaikoista.
Näyttelijät.
Pääosat
Erityisosallistuminen
Mukana
Asylum Records

Asylum Records on yhdysvaltalainen levy-yhtiö, jonka omistaa nykyään Warner Music Group. Sen perustivat David Geffen ja Elliot Roberts vuonna 1971, ja se julkaisi lähinnä folk- ja rockmusiikkia. Warner Communications osti Asylumin vuonna 1972, jolloin se liitettiin Elektra Recordsiin ja uuden yhtiön nimeksi tuli Elektra/Asylum Records. 80-luvun puolivälissä yhtiöstä alettiin käyttää epävirallisesti nimeä Elektra Records ja vuonna 1989 se nimettiin Elektra Entertainmentiksi, Asylumin toimiessa sen alamerkkinä.
Vuonna 1992 Asylumin muutettiin country-yhtiöksi, mutta vuosikymmenen lopussa yhtiö kuitenkin lakkautettiin. Curb Recordsin Mike Curb elvytti Asylumin Nashvillen osaston vuonna 2003, ja siitä tuli Asylum-Curb. Mm. LeAnn Rimes ja Hank Williams, Jr. levyttävät sille.
Vuonna 2004 Asylum herätettiin uudelleen henkin hip-hop-yhtiönä, joka toimii Warner Music Groupin alaisuudessa.
Asylumille levyttäneitä artisteja ja yhtyeitä.
Tähdellä (*) merkityt eivät enää yhtiössä
Bodil Holmström

Bodil Holmström (s. 19. kesäkuuta 1981) on suomalainen suunnistaja. Haldenia edustavaa Holmströmiä valmentaa Janne Salmi.
Ensimmäisissä MM-kilpailuissaan Århusissa 2006 Holmström sijoittui pitkällä matkalla 20:nneksi. 
Ventspilsin EM-kilpailuissa 2008 Holmström sijoittui seitsemänneksi pitkällä matkalla. Opiskelijoiden MM-kilpailuissa 2008 Holmström voitti kultaa keskimatkalta, pitkältä matkalta ja viestistä. Opiskelijoiden liikuntaliitto valitsi Åbo Akademissa opiskelevan Holmströmin vuoden opiskelijaurheilijaksi.
Miskolcin MM-kilpailuissa 2009 Holmström voitti pronssia viestissä Merja Rantasen ja Minna Kaupin kanssa. Keskimatkalla hän sijoittui 14:nneksi.
Kevin Kolack

Kevin Kolack (s. 25. lokakuuta 1969 Austin, Texas) on yhdysvaltalainen ääninäyttelijä, joka tunnetaan "" ja "One Piece" animesarjojen englanninkielisistä versiosta.
Ura.
Kolack aloitti ääninäyttelemisen vuonna 1998 muutettuaan New Yorkiin. Alun perin hän pyrki näyttelijäksi ja työskenteli teatterin parissa ja välillä myös taksin kuljettajana. Lisäksi Kolack esiintyi stand up koomikkona. Lopulta hän päätyi ääninäyttelijäksi ihmisten pidettyä Kolackin äänestä ja suosittelivat ääninäyttelemistä. Uransa aikana hän on tehnyt enimmäkseen dubattuja äänirooleja animeen ja videopeleihin. Kolack oli muun muassa One Piecessa Mr. 2 Bon Clayn äänenä 4Kidsin dubatussa versiossa. Hän on myös äänittänyt radiomainoksia ja kertoi liittoon kuuluvien mainosten kautta voivan ansaita yhdestä mainoksesta 20 000–100 000 dollaria.
Mimosa (satelliitti)

Mimosa (Micromeasurements of Satellite Acceleration) on tšekkiläinen mikrosatelliitti, joka laukaistiin avaruuteen 30. kesäkuuta 2003 Rockot-raketilla Plesetskin kosmodromilta. 
Sen toteutuksen rahoitti Tšekin tiedeakatemia Astronomisen instituutin toimiessä toteuttajana. Satelliitti painaa 65 kg. Sen rakensi Prahassa toimiva Space Devices-yritys. 
Satelliitin rata on 300-800 km korkea polaarirata. Satelliitti on pallomainen, sen ulkopinta koostuu 28 tasosta. Se tekee kiihtyvyysmittauksia, joilla mitataan maan lähiavaruuden kaasun tiheyttä avaruusaluksen lentoradan eri korkeuksissa.
Sébastien Bassong

Sébastien Aymar Bassong Nguena (s. 9. heinäkuuta 1986 Pariisi) on ranskalaissyntyinen kamerunilainen jalkapalloilija, joka edustaa Englannin valioliigassa pelaavaa Norwich Citya.
Puolustajana pelaava Bassong siirtyi vuonna 2009 kauden päätteeksi Newcastlesta Tottenhamiin 8 miljoonan punnan korvausta vastaan. Newcastle teki siirrolla sievoisen tilin ostettuaan pelaajan kauden alussa 500 000 punnalla Metzistä. 
Newcastlessa Bassong esitti hyvin kypsiä otteita ja hänet valittiinkin seuran vuoden pelaajaksi. Myös Tottenhamissa hän otti nopeasti paikkansa avauksen pelaajana. Peliajan vähennyttyä hän siirtyi kauden 2011-2012 loppupuolen ajaksi lainasopimuksella Wolvesiin.
Elokuussa 2012 hän siirtyi 4 miljoonan punnan siirtosummalla Norwichiin, jossa hän nousi heti avausottelussaan puolustuksen johtavaksi pelaajaksi.
Bassong on pelannut Ranskan alle 21-vuotiaiden jalkapallomaajoukkueessa, mutta hän valitsi edustusjoukkueekseen vanhempiensa syntymämaan Kamerunin.
Sylwester Bednarek

 
Sylwester Bednarek (s. 28. huhtikuuta 1989) on puolalainen korkeushyppääjä. 
Bednarek on syntynyt Głownon kaupungissa. Hänen uransa suurin saavutus on yleisurheilun maailmanmestaruuskilpailujen pronssimitali vuonna 2009 edelleen voimassa olevalla ulkorataennätyksellään 232, jolla hän paransi neljä senttiä omaa ennätystään. Mitalin hän jakoi saksalaisen Raul Spankin kanssa. Bednarek oli neljäs alle 18-vuotiaiden MM-kisoissa vuonna 2005 Marokon Marrakechissa sekä alle 20-vuotiaiden MM-kisoissa 2006 Kiinan Pekingissä. Kuudes hän oli vuonna 2007 alle 20-vuotiaiden EM-kisoissa ja voitti hopeaa vuonna 2008 alle 20-vuotiaiden MM-kisoista Puolassa. Vuonna 2009 hän voitti alle 23-vuotiaiden Euroopan-mestaruuden. Vuoden 2009 sisäratojen EM-kilpailuissa hän ei päässyt finaaliin. Barcelonan EM-kilpailuissa 2010 hän sijoittui kymmenenneksi.
Bednarek karsiutui loppukilpailusta 2015 Prahan EM-hallikilpailuissa ja Pekingin MM-kilpailuissa sekä 2016 Amsterdamin EM-kilpailuissa ja Rio de Janeiron olympialaisissa. Hän voitti sisäratojen Euroopan-mestaruuden Belgradissa 2017 tuloksella 232. Hän karsiutui loppukilpailusta Lontoon MM-kilpailuissa 2017. Birminghamin MM-hallikilpailuissa 2018 hän oli viides, saman vuoden Berliinin EM-kilpailuissa seitsemäs ja Glasgow'n EM-hallikilpailuissa 2019 kuudes.
Bednarekin halliennätys on 233, jonka hän hyppäsi vuoden 2017 helmikuussa Banská Bystricassa.
Lehtissaari (Jyväskylä)

Lehtissaari eli myös Lehtinen tai Iso-Lehtissaari on Päijänteen saari Keski-Suomessa Jyväskylässä järven pohjoisosassa.
Maantietoa.
Saari on 1,5 kilometriä pitkä, 690 metriä leveä ja sen pinta-ala on 55,4 hehtaaria. Se sijaitsee Murtoselältä pohjoiseen Vuoritsalon saaren ja Kuokkalan alueen välisessä salmessa. Salmen länsiosassa ovat mantereella Nenäinniemi, Hämeenlahti ja Samulinniemi. Salmen Vuoritsalon puolella on saarien välissä kapea Kalasaari ja sen eteläpuolella sijaitsee pikkukaima Pieni-Lehtinen. Salmen molemmilla puolilla kulkee veneväylät ja salmen ylittää korkeajännitelinja.
Saaren huippu sijaitsee noin 97,5 metriä merenpinnan yläpuolella ja se kohoaa 19 metrin korkeuteen Päijänteen vedenpinnasta, joka on 78,3 metriä mpy. Korkein kohta sijaitsee saaren keskellä tai eteläpäässä, missä on yhtä korkeaa. Pohjoispään mäki on näitä kahta muutaman metrin matalampi. Saari on lähes kokonaan luonnontilaisen metsän peitossa . Sen vesikasvillisuus on niukkaa lukuun ottamatta saaren eteläkärjessä kasvavaa laajaa järviruokoaluetta . Saaren asutus muodostuu yli 20 vapaa-ajan asunnosta. Saareen ei johda mantereelta teitä eikä saaressakaan ole tietä.
Historiaa.
Vuodelta 1884 olevassa Pohjois-Päijänteen purjehdusliikenteen vesistökartassa saaren itäpuolella kulki merkitty vesiväylä. Saaren karttanimi on ”Iso Lehtinen”.
Lehtissaari oli Jyväskylän kaupungin suurin saari vuoden 1965 alueliitoksesta vuoden 1993 Jyväskylän kaupungin ja Säynätsalon kunnan liitokseen asti.
Barangay

Barangay, joka tunnetaan myös espanjalaisperäisellä termillä Barrio, on pienin hallinnollinen alue Filippiineillä. Se on käytännössä filippiiniläinen termi kylää, aluetta tai kaupunginosaa varten. 
Barangayt jaetaan pienemmiksi alueiksi, joita kutsutaan "Puroksiksi" (suom. vyöhyke). Sitio taas tarkoittaa enklaavia Barangayn sisällä ja niitä on etenkin maaseutualueilla. Filippiineillä niin kunnat kuin kaupungitkin on jaettu barangayhin. Barangay lyhennetään joskus "Brgy." tai "Bgy." Filippiineillä oli 31. joulukuuta 2006 41 995 barangayta.
Kuusankosken VPK

Kuusankosken VPK on Kouvolan kaupungissa Voikkaan kaupunginosassa toimiva vapaaehtoinen palokunta. Palokunnalla on palokuntasopimus Kymenlaakson pelastuslaitoksen kanssa.
Kuusankosken VPK on perustettu vuonna 1991 ja se toimi vuoden 2007 heinäkuuhun saakka samoissa tiloissa Kuusankosken palokunnan kanssa.
Kuusankosken VPK:n toimii omalla paloasemallaan Voikkaalla, jonka osoite on Tehtaantie 4.
Paloasema on toiminut aikaisemmin Voikkaan TPK:n asemapaikkana. Paloasema on rakennettu vuonna 1913 ja arkkitehtina on toiminut Valter Thomé. Palokunta osti aseman toukokuussa 2015.
Kalustona palokunnalla on säiliösammutusauto (KY 532), miehistönkuljetusauto (KY 537) ja palovene (KY 538) sekä palokunnan omistama Skoda Octavia, joka on rakennettu hälytysajoneuvoksi. Lisäksi palokunnalla on käytössään maaöljyvahinkoihin tarkoitettu Sami Response -laitteisto.
Kuusankosken VPK:n lippu.
Kuusankosken VPK:n lipun on suunnitellut Kuusankoskelainen taiteilija Reino Seppälä.
Lipun naulaus ja vihkiminen suoritettiin VPK:n vuosijuhlassa 19.4.2008.
Lipun lahjoitti Lähivakuutus Oy.
Lipun naulasivat 19 henkilöä, jotka olivat eri tavoin olleet VPK:n toiminnalle tärkeitä (esim. Pelastusjohtaja Vesa Parkko, VPK:n perustajista palopäällikkö Yrjö Sarkasuo, Keijo Kaartinen, VPK:n hallitus ja päällystö sekä osastojen johtajat, Kuusankosken kaupungin edustaja sekä lipun lahjoittaja Lähivakuutus).
Lipun vihki Rovasti Kari Helen.
Lipussa on alareunassa uhkaa kuvaava liekkimeri, jota taasen torjutaan yläreunassa kuvatulla vedellä. Vedessä on kolme lainetta, jotka kuvaavat Kuusankoskella kolmea suurinta koskea (Voikkaankoski, Kuusankoski ja Keltinkoski).
Keskellä lippua on palokuntaa yleisesti kuvaava Fenix-lintu, joka nousee aina uudelleen mustasta tuhkasta.
Päävärit ovat punainen ja keltainen.
Biperideeni

Biperideeni (kauppanimet "Akineton" ja "Ipsatol") on antikolinerginen lääke, joka salpaa voimakkaasti muskariinireseptoreita ja jonkin verran myös nikotiinireseptoreita.
Biperideeniä käytetään pääasiassa sekä Parkinsonin taudin hoitoon, että psykoosilääkkeiden aiheuttamien parkinsonismioireiden, kuten ekstrapyramidaalioireiden hoitoon. Biperideeniä voidaan määrätä myös kolmoishermosärkyyn tai aivotärähdysoireisiin. Lääke toimii rentouttamalla lihaksia. Se vähentää myös parkinsonin aiheuttamaa hidasliikkeisyyttä, ärtymystä ja masennusta.
Biperideeni patentoitiin Saksassa vuonna 1953. Vielä 1970-luvulla ainoa saatavilla oleva tuote Suomessa oli "Akineton".
Sivu- ja yhteisvaikutukset.
Lääkettä ei saa käyttää yhdessä alkoholin kanssa, sillä se voimistaa alkoholin vaikutuksia. Antikonvulsiivisten- eli kouristuslääkkeiden kanssa käytettynä biperideeni voi pahentaa epilepsiaa. Samanaikainen käyttö psykoosilääkkeiden kanssa voi pahentaa tardiivin dyskinesian oireita.
Pakkausselosteen mukaan yleisiä (yhdellä 10−100 käyttäjästä ilmeneviä) haittavaikutuksia ovat muistin heikkeneminen, aistiharhat, ärtyneisyys, levottomuus, ahdistus, sekavuus, kaukonäköisyys, silmänpaineen nousu, suun kuivuminen ja vähentynyt hikoilu. Lääkealan turvallisuuskeskus Fimean tietojen mukaan samat haittavaikutukset ovat harvinaisia (yhdellä 1 000−10 000 käyttäjästä ilmeneviä) tai hyvin harvinaisia (harvemmalla kuin yhdellä 10 000 käyttäjästä).
Etenkin alkuvaiheen sivuvaikutuksia ovat näön heikkeneminen, väsymys, huimaus ja syljen vähenemisestä johtuva suun kuivuminen, mikä altistaa hampaiden reikiintymiselle. Reikiintymistä voi ehkäistä suun kostuttamisella ja ksylitolipastillien tai -purkan käytöllä. Lääke voi aiheuttaa virtsaamisvaikeuksia etenkin niillä, joilla eturauhanen on suurentunut.
Yliannostusoireet.
Liian suurella annoksella parkinson-oireet voivat pahentua. Yliannostus ilmenee laajoina, hitaasti reagoivina silmäterinä, kuivina limakalvoina, kasvojen punoituksena, sykkeen kiihtymisenä, rakon ja suoliston toiminnan heikkoutena, lämmönnousuna ja keskushermostoperäisinä oireina eli levottomuutena, sekavuutena, tajunnan hämärtymisenä ja aistiharhoina. Voimakas yliannostus voi aiheuttaa verenkierron ja hengityksen pettämisen.
Coco Chanel &amp; Igor Stravinsky

Coco Chanel &amp; Igor Stravinsky on ranskalainen Jan Kounenin ohjaama elokuva, joka kertoo muotisuunnittelija Coco Chanelin ja säveltäjä Igor Stravinskyn suhteesta. Se oli vuonna 2009 Cannesin filmifestivaalin päätöselokuva.
Tuotanto.
"Kevätuhri"-jakson musiikin esitti Berliinin filharmonikot Simon Rattlen johdolla. Vatslav Nižinskin baletin rekonstruoi koreografi Dominique Brun.
Chanelin muotitalo auttoi elokuvantekijöitä antamalla arkistonsa käyttöön ja lainaamalla Chanelin mallina Ranskassa toimineelle näyttelijä Anna Mouglalisille useita alkuperäisiä asuja. Kounen sai vapaasti kuvata Coco Chanelin Rue Gamboninin asunnossa. Karl Lagerfeld suunnitteli Mouglalisille Chanel-henkisen uuden asun "Kevätuhrin" ensi-iltakohtausta varten.
Juoni.
Nuoren venäläisen säveltäjän Igor Stravinskyn uutuusbaletin "Kevätuhri" ensi-ilta Pariisin Théâtre des Champs-Élysées'ssä vuonna 1913 päättyy skandaalinkäryisesti buuauksiin ja ulosmarsseihin. Muotisuunnittelija Coco Chanel istuu yleisön joukossa ja panee merkille Stravinskyn avantgardistisen sävelkielen. Stravinskyn urakehitys pysähtyy ja lokakuun vallankumous tekee venäläisestä maattoman.
Muutamia vuosia myöhemmin muodinluojan ja musiikintekijän tiet kohtaavat. Uransa huipulle kohonnut Chanel kutsuu säveltäjän perheineen Pariisin ulkopuolella Garchesissa sijaitsevaan suureen kartanoonsa. Chanel tarjoaa säveltäjälle taloaan työskentelykäyttöön. Ennen pitkää muusikon ja mesenaatin välille syttyy rakkaus, joka muuttuu kolmiodraamaksi, kun Stravinskyn vaimo saa tietää asiasta.
Vastaanotto.
"Nyt"-liitteessä kolme kriitikkoa antoi elokuvalle tähtiä keskiarvolla 2,0.
"Nyt"-liitteen kriitikot valitsivat elokuvan vuoden 2009 kymmenen parhaan filmin joukkoon.
Valkoinen talo (Moskova)

Valkoinen talo () on Moskovassa sijaitseva Venäjän hallituksen rakennus. Vuoteen 1993 saakka siinä toimi Venäjän korkein neuvosto, jolloin talon virallinen nimi oli Neuvostojen talo (Дом Сове́тов, "Dom Sovetov"). Valkoinen talo oli yksi niin elokuun 1991 vallankaappausyrityksen kuin syksyn 1993 kriisinkin tärkeimmistä tapahtumapaikoista.
Talon rakentaminen aloitettiin vuonna 1965 ja se valmistui vuonna 1981; ulkoasu on paljolti samanlainen kuin Tsetšulinin vuonna 1934 piirtämässä Aeroflotin talossa. Valkoisesta marmorista tehdyn rakennuksen korkeus on ilman lipputankoa 102 metriä ja lipputangon kanssa 119 metriä.
Valkoinen talo vaurioitui pahoin Venäjän vuoden 1993 kriisin aikaan. Korjaustöiden yhteydessä julkisivuun tehtiin muutoksia ja kello ja neuvostosymbolit poistettiin. Kellon tilalle laitettiin Venäjän valtiota symboloiva kaksipäinen kotka. Korjaus valmistui vuonna 1994.
District 9

District 9, lyhyemmin D-9, on vuonna 2009 ilmestynyt tieteiselokuva, jonka on ohjannut Neill Blomkamp ja tuottanut Peter Jackson. Se perustuu Blomkampin aiempaan "Alive in Joburg" -lyhytelokuvaan (2005), jonka hän toteutti Sharlto Copleyn, Simon Hansenin ja Shanon Worleyn kanssa.
Elokuva sijoittuu Johannesburgiin, Etelä-Afrikkaan. Sen nimi viittaa Kapkaupungin District Sixin kaupunginosaan: vuonna 1966 apartheidhallinto julisti sen valkoisille varatuksi alueeksi, minkä seurauksena 60 000 asukasta pakotettiin muuttamaan pois kaupunginosasta.
Tieteiselokuva saavutti kaupallisen menestyksen ja se luetaan yleensä parhaimpien afrikkalaisten tieteiselokuvien joukkoon. Esimerkiksi vuonna 2012 julkaistussa listauksessaan brittiläislehden The Guardianin arvostelija sisällytti elokuvan kautta aikojen kymmenen parhaan afrikkalaisen elokuvan listalleen. Elokuvaa on kuitenkin arvosteltu voimakkaastikin esimerkiksi suhtautumisestaan elokuvan fiktiivisiin, nigerialaiseksi kutsuttuihin henkilöihin, jotka esitetään nigerialaisen ministerin mukaan "ihmissyöjinä, rikollisina ja prostitutioituina". Elokuvassa nigerialaisiksi kutsutun jengin johtajan lempinimi viittasi läheisesti Nigerian aiemman presidentin Olusegun Obasanjon nimeen. Elokuva kiellettiin Nigeriassa.
Juoni.
Elokuva sijoittuu vaihtoehtotodellisuuden Johannesburgiin vuonna 2010. 1980-luvun alussa maahan saapuneet avaruusolennot on suljettu District 9:n alueelle ja heitä haukutaan yleisesti ravuiksi ulkomuotonsa takia. Alueesta vastaava yritys MNU ("Multi-National United") päättää ratkaista muukalaisongelman siirtämällä avaruusolennot kauas Johannesburgista.
MNU valitsi siirtotehtävän vastuu henkilöksi Wikus van de Merwen, hän altistuu aineelle, jonka seurauksena hänelle alkaa kehittyä ”rapujen” piirteitä. Hetkessä hänestä tulee maailman arvoikkain kauppatuote.
MNU sekä District 9:n sisällä oleva nigerialaisyhteisö aikovat saada ven de Merwen kiinni keinolla millä hyvänsä.
Bronson

Bronson on tanskalaisen Nicolas Winding Refnin ohjaama tosipohjainen rikoselokuva vuodelta 2008. Se kertoo postin ryöstöstä vuonna 1974 vankilakierteensä aloittaneen julkisuudenkipeän Michael ”Mickey” Petersonin tarinan.
Filmissä ”Charles Bronsoniksi” nyrkkeilypromoottorinsa kehotuksesta nimensä muuttanut eristyssellin vakioasukki muistelee elämäänsä ja rikollista uraansa.
Elokuvaa on luonnehdittu ”2000-luvun "Kellopeliappelsiiniksi"”, ja Hufvudstadsbladetin kriitikon Krister Uggeldahlin mukaan vertaus saa tukea Nicolas Winding Refnin näkemyksen nihlistisyydestä ja klassisen musiikin (Verdi ja Wagner) käytöstä. 1800-luvun musiikin lisäksi elokuvan ääniraidalla kuullaan Pet Shop Boysia.
Bronson-filmin ensi-iltajuhliin Lontoossa maaliskuussa 2009 saatiin äänitallenne Wakefieldin vankilasta Charles Bronsonilta itseltään. Puheessaan tämä pahoitteli, ettei päässyt tilaisuuteen. Hän kertoi olevansa elokuvasta ylpeä ja vahvisti olleensa juuri niin kauhea ja väkivaltainen kuin teos antaa ymmärtää. Lopuksi vanki sanoi: ”Nähdään Oscar-gaalassa”. Ilman lupaa äänitetty puheenvuoro tuomittiin niin vankilavirkailijoiden järjestössä kuin maan oikeusministeriössäkin, mutta Bronsonin johdanto ehdittiin sisällyttää elokuvan DVD:lle, joka julkaistiin Britanniassa heinäkuussa 2009.
Venäjän federaation perustuslaki

Venäjän federaation perustuslaki () on Venäjän federaation perustuslaki. Se hyväksyttiin 12. joulukuuta 1993 vuoden 1993 perustuslaillisen kriisin jälkeen ja se korvasi voimassa olleen Venäjän sosialistisen federatiivisen neuvostotasavallan perustuslain vuodelta 1978.
Perustuslain rakenne.
Alkuperäinen venäjänkielinen teksti
""Мы, многонациональный народ Российской Федерации, соединённые общей судьбой на своей земле, утверждая права и свободы человека, гражданский мир и согласие, соединяя исторически сложившееся государственное единство, исходя из общепризнанных принципов равноправия и самоопределения народов, чтя память предков, передавших нам любовь и уважение к Отечеству, веру в добро и справедливость, возрождая суверенную государственность России и утверждая незыблемость её демократической основы, стремясь обеспечить благополучие и процветание России, исходя из ответственности за свою Родину перед нынешним и будущими поколениями, сознавая себя частью мирового сообщества, принимаем КОНСТИТУЦИЮ РОССИЙСКОЙ ФЕДЕРАЦИИ."
Suomennos
"Me, Venäjän federaation monikansallinen kansa, jota yhdistää maamme yhteinen kohtalo, vahvistamme ihmisoikeudet ja vapaudet, kansalaisrauhan ja sovun. Säilytämme historiallisesti perustetun valtion eheyden, joka juontuu yleisesti tunnustetusta kansojen ja tasa-arvosta ja itsemääräämisestä. Säilytämme esi-isien muiston, josta juontuu meidän rakkautemme ja kunnioituksemme isänmaata kohtaan. Uskomme hyvään ja oikeudenmukaisuuteen, Venäjän suvereenisen valtiollisuuden elpymiseen ja sen demokraattisen perustan kiinteyden vahvistamiseen. Turvaamme isänmaamme hyvinvoinnin ja kukoistuksen, joka juontuu vastuullisuudesta koko isänmaatamme sekä menneitä ja tulevia sukupolvia kohtaan. Tunnustamme itsemme osaksi maailman yhteisöä ja hyväksymme Venäjän federaation perustuslain.""
Skavabölen pojat (elokuva)

Skavabölen pojat on Zaida Bergrothin ohjaama perhedraamaelokuva vuodelta 2009. Elokuva perustuu Antti Raivion kirjoittamaan näytelmään "Skavabölen pojat", joka oli menestys Q-teatterissa 1990-luvulla. "Skavabölen pojat" kertoo poikien aikuistumisesta 1970- ja 1980-luvulla.
Juoni.
Elokuva liikkuu toisaalta 1980-luvun alkuun sijoittuvassa "nykyajassa" ja toisaalta 1970-luvun alusta alkavissa päähenkilöpoikien lapsuuteen sijoittuvissa vaiheissa.
Aikuistunut Rupert muistelee kotinsa ullakolla Tuusulan Hyrylässä vuosikymmenen takaista lapsuuttaan Kauniaisissa 1970-luvun alussa. Onnellisen perheen pikkupojat löytävät kirjeen, jonka on kirjoittanut isän toinen nainen. Kun äiti saa tietää kirjeestä, isä toimittaa lopulta Ossi-veljensä avulla äidin mielisairaalaan. Avioerossa pojat sanovat haluavansa asumaan isän ja tämän naisystävän Annelin luo Hyrylään. Isä kieltää poikien yhteydenpidon äitiin, ja äiti ajautuu ilman lapsiaan itsemurhaan. Isän alkoholisoituessa Rupert pikkuveljineen saa ottaa vastuuta kantaakseen.
Arviot.
"Skavabölen pojat" sai Nyt-liitteen neljältä kriitikolta keskiarvoksi 3,3.
Kritiikissä on arvioitu, että aikuisuuden kynnykselle asettuva kehyskertomus heikentää elokuvaa ja se alkaa selittää. Roolisuoritukset ovat kuitenkin pääasiassa onnistuneita, ja elokuvasta muodostuu kaiken kaikkiaan kokoelma täysipainoisen riehakkaita ja kipeitä hetkiä. 
Palkinnot.
Elokuvan tekijöistä saivat vuonna 2010 Jussi-palkinnot käsikirjoituksesta Antti Raivio, Jan Forsström ja Zaida Bergroth; äänisuunnittelusta Janne Laine. Elokuva on palkittu Etelä-Koreassa järjestetyillä Aasian suurimmilla elokuvajuhlilla Pusanin filmijuhlilla Flash Forward -palkinnolla.
Mistinguett

Mistinguett, oikealta nimeltään "Jeanne-Marie Bourgeois" (5. huhtikuuta 1875 – 5. tammikuuta 1956 Bougival), oli ranskalainen revyytaiteilijatar ja näyttelijätär.
Hän oli alun perin suosittu komedienne. Hän esiintyi pariisilaisissa revyyteattereissa, kuten Casino de Paris, Folies Bergère ja Moulin Rouge, ja hänestä tuli maailmankuulu.
Pogostantauti

Pogostantauti eli nivelrokko on lähinnä Pohjois-Karjalassa, Savossa ja Keski-Suomessa syyskesällä esiintyvä, hyttysten levittämä Sindbis-viruksen alalajin aiheuttama tauti, johon liittyy pitkäkestoinen niveltulehdus. Taudin nimi tulee siitä, että tauti todettiin Suomessa ensimmäisenä Ilomantsissa, jonka kirkonkylästä käytetään toisinaan nimitystä Pogosta. Sindbis-viruksen osoitti pogostan taudin aiheuttajaksi Markus Brummer-Korvenkontio.
Viruksen nimi Sindbis tulee egyptiläisestä kylästä, josta virus eristettiin 1950-luvulla. Suomessa viruksen vasta-aineita on löydetty vuonna 1965, ja epidemiaksi se puhkesi vuonna 1974. Tauti puhkeaa epidemiaksi seitsemän vuoden välein. Suurempia epidemioita on koettu vuonna 2002, jolloin 597 sai tartunnan, ja vuonna 1995, jolloin tartunnan saaneita oli 1311.
Taudin oireita ovat niveloireiden lisäksi ihottuma vartalolla, väsymys, päänsärky, lievä kuume ja lihaskivut. Hengitystieoireita siihen ei liity. Ihottuma häviää pian, mutta niveloireet voivat jatkua vuosia.
Tautia levittävät vain loppukesästä aikuistuvat "Culex"- ja "Culiseta"-hyttyset. Se ei leviä ihmisestä toiseen.
Taudista käytetään Ruotsissa nimitystä Ockelbosjuka ja Venäjällä Karjalan kuume. Saman viruksen eri muodot aiheuttavat vastaavaa tautia eri puolilla maailmaa. Ruotsissa esiintyvä virustyyppi on läheisintä sukua Etelä-Afrikassa esiintyvälle tyypille, ja sen oletetaan kulkeutuneen sieltä ihmisen tai linnun mukana.
Agent Hugo

Agent Hugo on ITE Median kehittämä ja julkaisema Hugo-hahmon ympärille luotu seikkailupeli, joka julkaistiin PlayStation 2:lle ja Microsoft Windowsille marraskuussa 2005.
Johdanto.
Agentti Hugo on RISK-viraston uusi jäsen. Ensimmäisenä työpäivänään salaisena superagenttina hän saa vastaansa SUSPECTRAn, joka uhkaa hukuttaa koko Aquapolisin. Taistelussaan agentti Hugo joutuu takaa-ajoihin, jotka kuljettavat kaupunginosasta toiseen niin kuivalla maalla kuin vesiteitse. Hugon täytyy voittaa SUSPECTRA ennen kuin hiekka tiimalasissa on kokonaan valunut.
Billy (koirarotu)

Billy on ranskalainen koirarotu, jota käytetään metsästykseen. Vaikka FCI onkin tunnustanut sen, se on kotimaansa ulkopuolella harvinainen. Suomeen ei ole tuotu ainuttakaan yksilöä. Se on kehitetty 1800-luvun lopulla muutamista nyt jo hävinneistä ranskalaisista roduista. Billyllä on erinomainen vainu ja sointuva, hyvin vaihteleva haukku.
Ulkonäkö.
Billy on melko kookas, voimakas, kestävä ja kevytliikkeinen. Sen pää on keskipitkä, melko kapea ja kuiva, otsa hieman kaareva. Otsapenger ja niskakyhmy näkyvät selvästi. Korvat ovat keskikokoiset, riippuvat ja ranskalaisen rodun korviksi melko ylös kiinnittyneet. Rintakehä on erittäin syvä, mutta ei kovin leveä. Selkä leveä ja vahva, hieman kaareutunut. Häntä on pitkä ja voimakas. Liikkeiden tulisi olla sellaiset, joissa laukka sujuu helposti. Karvapeite on lyhyt ja sileä. Väriltään se on joko puhtaanvalkoinen, "maitokahvin valkoinen" ("café au lait") tai valkoinen oranssinvärisin/ sitruunankeltaisin laikuin. Urosten sallittu säkäkorkeus on 60–70 cm ja narttujen 58–62 cm. Sukupuolten välistä eroa määrittämättä paino vaihtelee 24–32 kilogramman välillä.
Luonne ja käyttäytyminen.
Billy on äärimmäisen nopea, älykäs ja rohkea. Se tarvitsee runsaasti liikuntaa ja kuten suurin osa kookkaista ajokoirista, sitä voi riistavietin takia juoksuttaa irti vain aidatulla alueella. Se ei sovi kerrostaloon eikä voimakkaan muihin koiriin kohdistuvan dominanssinsa takia tule välttämättä toimeen muiden saman sukupuolen edustajien kanssa. Sopiviin harrastuksiin lukeutuu mm. tottelevaisuuskoulutus.
Alkuperä.
Billy on kotoisin Länsi-Ranskasta Poitou-Charentesin hallintoalueelta, jossa se 1800-luvun lopulla jalostettiin. Se on saanut nimensä Poitoussa sijainneesta "Château de Billy" -linnasta, jossa asui rodun ensimmäinen kasvattaja Monsieur Gaston Hublot du Rivault. Vuonna 1877 hän muodosti linnassaan ajueen kolmesta nykyisin sukupuuttoon kuolleesta ranskalaisesta rodusta: ensisijaisesti montemboeufista ja céris'stä (joista jälkimmäinen puolestaan polveutui valkoisesta ajokoirasta ja sveitsinajokoirasta), sekä vähemmässä määrin laryestä. Nykyinen billy polveutuu kaikista näistä kolmesta rodusta, ja valikoimalla suunnitelmallisesti jalostukseen erityisesti vaaleita yksilöitä, vuoteen 1914 mennessä Hublot du Rivault oli saanut rotutyypin vakiinnutettua. Ensimmäinen rotumääritelmä kirjoitettiin kuitenkin jo vuonna 1886.
Vuonna 1927 Hublot du Rivault oli jo liian vanha jatkaakseen jalostustyötä, joten hänen koiransa sijoitettiin eri puolille Ranskaa. Toisen maailmansodan myötä suurin osa niistä katosi ja rotu oli vähällä kuolla sukupuuttoon. Anthony, Hublot du Rivaultin poika, aloitti kuitenkin rodun elvyttämisen risteyttämällä kaksi löytämäänsä jäljellä ollutta alkuperäistä billyä poitevinin, porcelainen ja harrierin kanssa. 1970-lukuun mennessä hän onnistui jälleen vakiinnuttamaan rodun.
Rotu kuuluu ns. "chien d'ordre" tai "grande vénerie" -ryhmään eli koiriin, jotka ajavat itseään suurempaa riistaa: metsäkaurista ja villisikaa. Rotua käytettiin alun perin riistan jäljittämiseen, mikä on kotimaassa Ranskassa yhä sen pääasiallinen tehtävä. Se metsästää tavallisesti laumassa.
Igor Volk

Igor Petrovitš Volk (; 12. huhtikuuta 1937 Zmijiv, Ukrainan SNT, Neuvostoliitto – 3. tammikuuta 2017) oli neuvostoliittolainen ja venäläinen koelentäjä ja kosmonautti, sotilasarvoltaan eversti.
Volk valittiin kosmonautiksi 30. heinäkuuta 1980. Hän lensi Sojuz T-12 -aluksella Saljut 7 -avaruusasemalle. Hän oli Buran-sukkulan lentäjäkosmonauttiryhmän päällikkö ja ohjelman päätyttyä Gromovin lentotekniikan tutkimusinstituutin koelentäjien varajohtaja vuodet 1995–1996 kunnes siirtyi eläkkeelle.
Volk kehitti lentävää autoa, Lark-4. Hän oli naimisissa ja perheessä oli kaksi lasta.
Briquet griffon vendéen

Briquet griffon vendéen eli keskikokoinen vendéenajokoira on Vendéestä, Ranskan lounaisrannikolta kotoisin oleva koirarotu. Rotu on vanha, ja sen käyttöalue on muuttunut täysin. Briquet griffon vendéen kuuluu korkearaajaisiin metsästyskoiriin, jotka metsästävät pääasiassa villisikoja ja susia. Nimitys "briquet" tarkoittaa keskikokoista ajokoiraa.
Ulkonäkö.
Briquet griffon vendéen on sopusuhtainen, tyylikäs ja tiivisrakenteinen metsästyskoira. Runko on keskikokoinen, neliömäinen ja vankka. Pää on melko lyhyt mutta ei suippo. Huulet ovat tiiviit ja kirsu musta. Karvapeite muodostaa leukoihin viikset. Säkäkorkeus on 48–55 cm, joskin 1 cm:n poikkeama molempiin suuntiin sallitaan. Rodulla sallitut väritykset tunnettiin perinteisesti nimillä jäniksenväri, mäyränväri, villisian väri ja sudenväri. Käytännössä näillä viitattiin riistanväriseen (kellertävä mustin karvankärjin), valko-oranssiin, valko-keltaiseen, valko-mustaan, mustaan ruskein merkein (black &amp; tan) ja kolmiväriseen.
Alkuperä.
Ennen ensimmäistä maailmansotaa Elvan kreivi jalosti rodun hienostuneemmaksi versioksi grand griffon vendéenistä. Maailmansota vaikutti negatiivisesti populaatioon, ja briquet griffon vendéen olikin lähes kuolla sukupuuttoon sen aikana. Vuonna 1946 Vendéen Fontenay-le-Comtesta löytyi kuitenkin joitain yksilöitä. Nykyisin populaatio Ranskassa on vakaa, ja vuonna 1995 briquet griffon vendéen -ajue voitti Ranskan ajomestaruuden kauriinmetsästyksessä.
Chien d’artois

Chien d’artois, "artoisinajokoira", on ranskalainen koirarotu. Se on kotimaansa ulkopuolella lähes tuntematon, ja Ranskassakin arvioidaan olevan jäljellä vain 500 yksilöä.
Ulkonäkö.
Chien d’artois on keskikokoinen, vähän korkeuttaan pitempi, lyhytkarvainen koira. Pää on melko voimakas, leveä ja lyhyehkö, otsapenger korostunut. Paksuhkot huulet saavat kuonon näyttämään neliömäiseltä. Silmät ovat pyöreät, suuret ja tummanruskeat, ilme on surullinen. Korvat ovat paksuhkot, leveät, lähes litteät ja kärjistään pyöristyneet. Ne ovat melko pitkät ja silmien korkeudelle kiinnittyneet. Kuono on suora ja kohtalaisen pitkä, kirsu musta. Purenta on aina leikkaava. Rintakehä on syvä, leveä ja pitkä, selkä leveä. Häntä on melko pitkä ja sapelinmuotoinen. Karvapeite on lyhyt, tiheä ja sileä. Väritys on aina "tricolor" eli kolmivärinen: valkoinen punaisin ja joko riistanvärisin tai mäyrän harmain merkein. Toisinaan merkit muodostavat selkään manttelin. Säkäkorkeus vaihtelee 53–58 cm (1 cm poikkeus suuntaan tai toiseen hyväksytään) ja paino 28–30 kg välillä.
Luonne ja käyttäytyminen.
Chien d'artois on älykäs, rohkea, kestävä, voimakas, omistajaansa kiintyvä ja tasapainoinen. Nykyisin Ranskassa on useita chien d’artois -ajueita. Ne metsästävät pääasiassa pienriistaa kuten jänistä, ja niillä on syvä, sointuva haukku. Niitä voidaan kuitenkin käyttää myös villisian ja kauriin metsästykseen, ja ne työskentelevät yhtä hyvin maaseudulla, metsikössä kuin pusikoissakin.
Alkuperä.
Rotu on hyvin vanha ja tunnettiin alun perin nimellä "picard" Pikardian maakunnan mukaan. Se on lähtöisin Luoteis-Ranskasta, Artois’n maakunnasta, joka rajoittuu Englannin kanaaliin ja Belgiaan. Sen uskotaan polveutuvan muinaisesta hubertuksenajokoirasta ja olevan jo sukupuuttoon kuolleen isoartoisinajokoiran ("grand chien d'artois") pienempi muunnos. Jo 1600-luvulla chien d’artois’ta pidettiin hyvin taitavana metsästyskoirana, ja se tunnettiin jo Ludvig XIII:n ja Henrik IV:n aikakausina. Joidenkin lähteiden mukaan se olisi ollut olemassa jo 1400-luvulla.
Rodusta tuli suosittu 1800-luvulla, jolloin se kuitenkin sekoittui pahasti metsästäjien Englannista tuomiin lintukoiriin, mistä Le Couteulx de Canteleu mainitsi vuonna 1890 "Manuel de Vénerie Française"-lehdessä. Hän kuitenkin samalla ylisti sitä yhdeksi parhaista jäniskoiraroduista. Chantillyssä Condéjen ruhtinassuku onnistui kuitenkin säilyttämään ajueensa puhdasrotuisina.
1800-luvun lopulla ja 1900-luvun alussa picardielainen herra Levoir yritti elvyttää vanhan puhdasrotuisen chien d'artois'n, mutta huonoin lopputuloksin. Ennen ensimmäisen maailmansodan alkua toinen picardielainen, herra Mallard, jatkoi rodun elvyttämistä. Yrityksistä huolimatta toisen maailmansodan loputtua chien d'artois'n uskottiin jo kuolleen sukupuuttoon. 1970-luvun alussa sommelainen herra Audrechy ja myöhemmin myös rouva Pilat onnistuivat kuitenkin lopulta pelastamaan rodun.
Sacha Treille

Sacha Treille (s. 6. marraskuuta 1987 Cannes, Ranska) on ranskalainen jääkiekkohyökkääjä, joka edustaa Ranskan pääsarjassa pelaavaa Grenoblea.
Ura.
Treille on pelannut Ranskassa Grenoblen lisäksi Dragons de Rouenia, ja hänellä on neljä Ranskan-mestaruutta. Hän on edustanut myös Ruotsin Elitserienin Färjestadia sekä Allsvenskanin Nybro Vikingsia, Boforsia ja Malmö Redhawksia. Färjestadissa hän oli voittamassa Ruotsin-mestaruutta. Treille on pelannut Tšekin Extraligassa HC Kladnossa, HC Sparta Prahassa ja HC Pardubicessa sekä Saksan DEL-liigan Straubing Tigersissa.
Treille on edustanut Ranskan maajoukkuetta vuosien 2007 (ensimmäinen divisioona), 2008, 2009, 2010, 2011, 2012, 2013, 2015, 2016, 2017, 2018, 2019, 2022, 2023, 2024 ja 2025 maailmanmestaruuskilpailuissa. 
Sachan veli Yorick on myös jääkiekkoilija.
Dani Stevens

Dani Stevens (o.s. Samuels, s. 26. toukokuuta 1988 Fairfield, Uusi Etelä-Wales, Australia) on australialainen kiekonheittäjä ja kuulantyöntäjä.
Ura.
Junioritaso.
Alle 18-vuotiaiden MM-kilpailuissa 2003 Stevens karsiutui kuulantyönnön loppukilpailusta. Saman ikäluokan MM-kilpailuissa Marrakechissä 2005 hän voitti kiekonheitossa kultaa tuloksella 54,09 ja kuulantyönnössä pronssia tuloksella 15,53.
Pekingin alle 20-vuotiaiden MM-kilpailuissa 2006 Stevens voitti kiekonheiton kultaa tuloksella 60,63 ja oli kuulantyönnössä seitsemäs.
Bangkokin universiadeissa 2007 Stevens sai kiekossa hopeaa tuloksella 60,47. Belgradin universiadeissa 2009 hän voitti kiekonheiton tuloksella 62,48.
Aikuisten arvokisat.
Melbournen kansainyhteisön kisoissa 2006 Stevens oli kiekossa kolmas tuloksella 59,44 ja kuulassa 12:s. Samana vuonna hän sijoittui Ateenan maailmancupissa kiekossa kuudenneksi. Osakan MM-kilpailuissa 2007 Stevens karsiutui kiekonheiton loppukilpailusta. Pekingin olympialaisissa 2008 Samules sijoittui kiekossa yhdeksänneksi.
Berliinin MM-kilpailuissa 2009 Stevens voitti kiekonheiton maailmanmestaruuden. Hän heitti neljännellä kierroksella tuloksen 64,76 parantaen ennätystään lähes kaksi metriä. Seuraavalla kierroksella hän paransi voittotuloksensa lukemaan 65,44. Maanosien cupissa 2010 hän sijoittui neljänneksi. Daegun MM-kilpailuissa 2011 Stevens oli kymmenes ja Lontoon olympialaisissa 2012 11:s. Moskovan MM-kilpailuissa 2013 hän oli jälleen kymmenes. Vuonna 2014 hän voitti kultaa Glasgow'n Kansainyhteisön kisoissa tuloksella 64,88 m. Maanosien cupissa 2014 hän oli toinen. Pekingin MM-kilpailuissa 2015 hän sijoittui kuudenneksi. Rion olympialaisissa 2016 hän sijoittui neljänneksi. Lontoon MM-kilpailuissa 2017 hän saavutti hopeaa Oseanian ennätystuloksella 69,64. Gold Coastin Kansainyhteisön kisoissa 2018 hän voitti kultaa tuloksella 68,26. Vuodelle 2021 siirretyissä Tokion olympialaisissa hän karsiutui loppukilpailusta.
Henkilökohtaiset ennätykset.
Stevens heitti ennätyksensä 69,64 Lontoossa elokuussa 2017. Hänen kuulantyöntöennätyksensä on 17,05, jonka hän työnsi Sydneyssä maaliskuussa 2014.
Yksityiselämä.
Stevens avioitui lokakuussa 2016 ja otti käyttöönsä puolisonsa sukunimen.
Emanuel Cleaver

Emanuel Cleaver II (s. 26. lokakuuta 1944 Waxahachie, Texas) on yhdysvaltalainen demokraattisen puolueen poliitikko ja yhdistyneen metodistikirkon pappi. Hän on istunut Yhdysvaltain edustajainhuoneessa Missourista vuodesta 2005. Aiemmin hän on istunut Kansas Cityn kaupunginvaltuutettuna ja toiminut sen ensimmäisenä afroamerikkalaisena pormestarina 1991-99.
Cleaver suoritti kandidaatin tutkinnon sosiologiassa Teksasin Prairie View'n A&amp;M-yliopistossa sekä teologian maisterin tutkinnon Saint Paul School of Theologyssa, Kansas Cityssä. Hänet vihittiin metodistipapiksi, jona hän toimii Kansas Cityn St. Jamesin yhdistyneessä metodistikirkossa. 
Cleaver sai kritiikkiä kun hän vuoden 2021 alussa päätti uuden kongressin avajaisrukouksen sanoihin ”amen and a-woman”.
Kriitikkojen mukaan Cleaver on ymmärtänyt sanan "aamen" merkityksen väärin, eikä se ole seksistinen, vaikka sisältääkin englannin sanan "man" ("mies").
Cleaver sanoi vain vitsailleensa juhlistaakseen ennätysmäärää kongressiin valittuja naisia.
Teksasissa syntynyt Cleaver asuu vaimonsa Diannen kanssa Kansas Cityssä. Parilla on lapsia ja lapsenlapsia.
Rock ’n’ Roll (Motörheadin albumi)

Rock 'n' Roll on brittiläisen heavy metal -yhtyeen Motörheadin kahdeksas studioalbumi. Levy oli myös ensimmäinen kokoonpanolla Würzel, Phil Taylor, Lemmy ja Phil Campbell. Pete Gill oli eronnut yhtyeestä Orgasmatronin jälkeen ja Taylor palasi yhtyeeseen. Tämä kokoonpano kesti vuodet 1987–1992. Albumi pääsi parhaimmillaan sijalle 34 Britannian albumilistalla, mikä oli huonoin sijoitus Top 40 -listalle päässeiltä Motörhead-levyiltä.
Kappale "Eat The Rich" kirjoitettiin alun perin Peter Richardsonin komediaan "Eat The Rich" (1987), jossa Lemmyllä on pieni sivuosa "Spiderinä". "Eat The Rich" julkaistiin myös singlenä samana vuonna, ja siitä tehtiin myös musiikkivideo.
Lemmyn mielestä levyllä on muutamia hyviä kappaleita, kuten "Dogs", "Boogeyman" ja "Traitor", joita he soittivat vuosia, "mutta kaiken kaikkiaan ne eivät näyttäisi toimivan".
Kappalelista.
Kaikki kappaleet Lemmy, Phil Campbell, Würzel ja Phil Taylor, ellei toisin mainita.
Bonus CD.
Vuonna 2006, albumi uudelleenjulkaistiin bonus-CD:n kera, joka sisälsi Motörheadin esiintymisen Monsters of Rock- festivaalissa 16. elokuuta 1986.
Balázs Balogh

Balázs Balogh (s. 21. heinäkuuta 1982 Budapest, Unkari) on unkarilainen jalkapalloilija. Hän on pelipaikaltaan keskuspuolustaja.
Kotimaansa pääsarjassa Balogh on pelannut FC Tatabányassa sekä Pápa FC:ssa. Veikkausliigassa hän edusti Kuopion Palloseuraa kausina 2009–2011. Helmikuussa 2014 Balogh siirtyi yksivuotisella sopimuksella Tampereen Ilvekseen.
Morten Madsen

Morten Madsen (s. 16. tammikuuta 1987 Rødovre, Tanska) on tanskalainen uransa lopettanut jääkiekkoilija.
Ura.
Madsenin kasvattajaseura on Rødovre Mighty Bulls. Hän pelasi joukkueessa kaksi ensimmäistä AL-Bank Ligaenin otteluaan vain 15-vuotiaana kaudella 2002–2003. Madsen siirtyi seuraavaksi kaudeksi Ruotsiin ja Frölunda HC:n junioreihin. Hän voitti J18 Allsvenskanin mestaruuden vuosina 2004 ja 2005, J20 SuperElitin mestaruuden vuonna 2005 sekä hopeaa 2006. NHL-joukkue Minnesota Wild varasi Madsenin neljännellä kierroksella numerolla #122 kesällä . Kaudella 2005–2006 hän oli Frölundan J20-joukkueen kolmanneksi paras pistemies tehoilla 10+32=42. Madsen oli J20 SuperElitin pistepörssin kymmenes Timrå IK:n Henrik Österholmin kanssa. Hän pelasi kauden aikana myös viisi Elitserien-ottelua Frölundassa sekä kaksi ottelua Euroopan seurajoukkueiden mestaruusturnauksessa.
QMJHL-joukkue Victoriaville Tigres varasi Madsenin CHL Import Draftin kymmenentenä pelaajana vuonna 2006. Hän siirtyi Tigresiin kaudeksi 2006–2007. Madsen teki runkosarjassa tehot 32+68=100, joilla hän oli Benoit Doucetin kanssa joukkueensa paras pistemies ja QMJHL:n pistepörssin kahdeksas. Madsen teki tehokkaan kauden jälkeen kolmivuotisen tulokassopimuksen Minnesota Wildin kanssa kesäkuussa 2007. Hän pelasi kaudella 2007–2008 50 ottelua AHL-joukkue Houston Aerosissa ja viisi ottelua ECHL:n Texas Wildcattersissa. Kaudella 2008–2009 Madsen pelasi vain Aerosissa ja teki 56 ottelussa tehot 6+16=22.
Madsen pelasi kolmannen Wildin sopimuskautensa Elitserienin MODOssa. Hän teki lokakuussa 2009 16. tammikuuta asti kestävän try-out/laina -sopimuksen joukkueen kanssa. Madsen teki jo joulukuussa 2009 kaksivuotisen jatkosopimuksen MODOn kanssa. Hän teki 45 ottelussa tehot 11+9=20.
Maajoukkueessa.
Madsen on edustanut Tanskan maajoukkuetta vuosien 2006, 2007, 2008 ja 2009 maailmanmestaruuskilpailuissa.
Vuosina 2005, 2006 ja 2007 Madsen pelasi alle 20-vuotiaiden I-divisioonan MM-kilpailuissa sekä vuosina 2004 ja 2005 alle 18-vuotiaiden MM-kilpailuissa.